C 125/60
RO
Jurnalul Oficial al Uniunii Europene
5.4.2023
Miercuri, 14 septembrie 2022
2. salută inițiativa NBE, care urmărește să creeze o mișcare culturală paneuropeană ce va contribui la un mediu de viață mai inteligent, mai sustenabil, mai incluziv și mai plăcut și va promova cunoașterea la nivel local și mondial; subliniază că aceasta trebuie să se concentreze în primul rând pe îmbunătățirea calității vieții oamenilor prin crearea unor spații de locuit salubre și la prețuri accesibile, prin regândirea statu-quoului și prin transformarea spațiilor, clădirilor, orașelor și teritoriilor în care trăiesc aceștia, inclusiv în zone și regiuni mai puțin dezvoltate, suburbane, rurale, îndepărtate sau transfrontaliere, în conformitate cu Agenda urbană a UE și pe baza activității de succes desfășurate de URBACT, îmbunătățind în același timp coexistența și spațiul public pentru coeziunea socială și teritorială și viața democratică, abordând segregarea spațială și excluziunea istorică a grupurilor sociale și protejând mediul în timpul planificării și construcției de clădiri și spații înconjurătoare;
3. recunoaște că NBE este o inițiativă creativă, inter- și transdisciplinară care reunește pentru prima dată arhitectura, designul, artele și știința în fruntea politicilor UE, propunându-și să contribuie la alte programe și inițiative ale Uniunii, inclusiv tranziția verde și tranziția digitală, transformând Pactul verde european într-o experiență tangibilă, pozitivă și incluzivă pentru toți și conferindu-i o dimensiune creativă și culturală, lansând astfel următorul val de inovații; subliniază că NBE trebuie, de asemenea, să protejeze cetățenii împotriva dezastrelor naturale și climatice prin includerea unei componente de siguranță în obiectivele sale; constată că acest lucru va stimula modalități noi de a construi și utilizarea unor materiale de construcție inovatoare, de înaltă calitate, sustenabil și reziliente, inclusiv pentru reconstruirea în urma dezastrelor;
4.
reafirmă că NBE are potențialul de a remodela modul în care sunt concepute politicile, inclusiv prin colaborarea cu comunitățile, de a stimula politicile și evoluțiile legislative care au un impact asupra mediului construit și a bunăstării forței de muncă, precum și de a defini mediul viitorului prin satisfacerea nevoii de spații accesibile și adaptate la moduri de viață noi și în schimbare, cum ar fi spații de locuit configurate în mod netradițional, locuințe multigeneraționale, spații de lucru (și spații de lucru comune) flexibile, medii urbane adaptate copiilor și spații mai sigure pentru femei și persoanele vulnerabile; insistă că NBE trebuie să dea dovadă de un nivel de ambiție în conformitate cu angajamentele Uniunii în materie de climă și să elaboreze orientări pentru statele membre, inclusiv pentru autoritățile locale și regionale, în vederea punerii sale în aplicare;
5. subliniază că, pentru a avea succes, NBE trebuie să fie accesibil, transparent, abordabil ca preț, echitabil din punct de vedere social și just din punct de vedere geografic și incluziv și trebuie să implice în mod activ cetățenii, organizațiile comunitare și rezidenții locali din UE, asigurând diversitatea socială și teritorială și sprijinind proiectele de orice dimensiune, de manieră ascendentă – de la conceperea, la execuția și evaluarea proiectului –, adoptând totodată măsuri pentru a preveni orice abordare elitistă sau efect advers al gentrificării și consolidând consultarea și participarea cetățenilor; subliniază că este necesară implicarea tinerilor în cadrul inițiativei, în special a tinerilor arhitecți, artiști și lucrători din sectoarele și industriile culturale și creative (SICC);
6. subliniază că este important să se asigure accesibilitatea pentru persoanele cu dizabilități sau cu mobilitate redusă, cu nevoi speciale și pentru grupurile defavorizate, prin asigurarea accesibilității serviciilor publice, a vieții culturale, sociale și economice pentru toți; subliniază, în acest sens, importanța unui design de calitate; insistă că resursele trebuie să vizeze și comunitățile excluse, marginalizate și defavorizate;
7. consideră că această mișcare culturală inovatoare are potențialul de a poziționa Europa ca lider global în domeniul arhitecturii durabile, al amenajării teritoriului și a spațiului, al designului, al culturii, al mobilității durabile și logisticii, al tehnologiei, economiei circulare, eficienței energetice și energiei din surse regenerabile, prin promovarea unor moduri de a trăi, a munci și a participa la activități de recreere mai bine împreună, care pot fi aplicate și în afara UE; consideră că inovarea socială și tehnologică trebuie să beneficieze de un sprijin adecvat, inclusiv prin investiții publice și private în cercetare și dezvoltare;
8.
invită Comisia să extindă și mai mult sfera de acțiune a NBE prin implicarea țărilor asociate și partenere din afara UE pentru a participa la inițiativă, inclusiv prin intermediul unui dialog permanent privind NBE; recunoaște că NBE are potențialul de a contribui la restaurarea post-război a orașelor, a societăților și a economiei, în special în contextul războiului în curs din Ucraina și cu implicarea SICC din Ucraina și a profesioniștilor săi;